Barbie (film)

***Barbie*** er en amerikansk fantasy-komedie fra 2023 regissert av Greta Gerwig, som også skrev den sammen med Noah Baumbach. Den er basert på Barbie-leketøysdukkene av Mattel, og er den første live-action Barbie-filmen etter en rekke dataanimerte- rett på video- og nett-TV-filmer. Filmen følger Barbie (Margot Robbie) og Ken (Ryan Gosling) på en reise for selvoppdagelse etter en eksistensiell krise. Blant andre America Ferrera, Kate McKinnon, Issa Rae, Rhea Perlman, og Will Ferrell spiller birollene.

## Handling
Den stereotype Barbie og andre dukker bor i Barbieland, et matriarkalsk samfunn med forskjellige varianter av Barbie-dukker og Ken-dukker. Det bor også forskjellige utgåtte modeller der, som blir behandlet som utstøtte på grunn av deres ukonvensjonelle egenskaper. Ken-dukkene tilbringer dagene sine med å leke på stranden, og vurderer dette som yrket sitt. Barbie-dukkene har prestisjetunge stillinger som leger, advokater eller politikere. Ken ønsker et nærmere forhold til Barbie. Men Barbie avviser ham til fordel for andre aktiviteter, og vennskap med andre kvinner. Men under en sosial sammenkomst blir Barbie plutselig rammet av bekymringer over sin egen dødelighet.

Over natten utvikler hun dårlig ånde, cellulitter og får problemer med føttene, noe som forstyrrer de vanlige rutinene hennes. Barbie forsøker deretter å finne barnet som leker med henne i den virkelige verden, i håp om at dette skal få problemene hennes til å forsvinne. Ken blir også med på denne turen, noe Barbie motvillig går med på. Den administrerende direktøren for Mattel blir redd da Barbie og Ken dukker opp i den virkelige verden, og gir ordre om at dukkene må fanges. Barbie sporer opp eieren sin, en jente som heter Sasha. En forvirret Barbie oppdager at Sashas mor Gloria, som er ansatt i Mattel, hadde begynt å leke med Sashas gamle Barbie-leker, og dermed uforvarende hadde overført flere av sine voksne trekk til Barbie-dukken.

Med hjelp fra Gloria og Sasha reiser de til Barbieland, samtidig som Mattel-ledere tar opp jakten på dem. I mellomtiden lærer Ken mer om det patriarkalske systemet, og han føler seg respektert for første gang. Tilbake til Barbieland overtaler han de andre Ken-dukkene til å ta over kontrollen, og Barbie-dukkene blir indoktrinert til underdanige roller – som hyggelige kjærester, husmødre eller hushjelper. Barbie forsøker forgjeves å få Ken og de andre Barbiene til å gå tilbake til hvordan ting var tidligere. Da hun ikke får til det, blir hun deprimert. Men Gloria holder en inspirerende tale om samfunnets motstridende forventninger til kvinner, og styrker dermed Barbies selvtillit.

Barbiene klarer gjennom felles innsats å egge Ken-dukkene til å slåss med hverandre, og dermed klarer de ikke å samle seg om planen de hadde lagt om å endre Barbielands grunnlov slik at landet skulle bli et konstitusjonelt patriarki. Barbiene gjenvinner deretter kontrollen. Men etter å ha opplevd systemisk undertrykkelse for seg selv, bestemmer alle Barbiene seg for å rette opp i alle feilene i deres tidligere samfunn. De legger vekt på bedre behandling av Ken-dukkene, samt alle de gamle og utstøtte dukkene. Barbie og Ken ber hverandre om unnskyldning, og de erkjenner sine respektive feil. Men Barbie er fremdeles usikker på hva som egentlig er hennes egen identitet.

## Skuespillere

* Margot Robbie som Barbie
* Kate McKinnon som rare-Barbie (*Weird Barbie*)
* Issa Rae som president Barbie
* Alexandra Shipp som forfatter-Barbie
* Emma Mackey som fysiker-Barbie
* Hari Nef som Dr. Barbie
* Sharon Rooney som advokat-Barbie
* Ana Cruz Kayne som dommer-Barbie
* Ritu Arya som journalist-Barbie
* Dua Lipa som havfrue Barbie
* Nicola Coughlan som diplomat-Barbie
* Mette Narrative som Barbie
* Marisa Abela som Barbie
* Lucy Boynton som Barbie
* Ryan Gosling som Ken, ofte referert til som strand-Ken (*Beach Ken*)
* Simu Liu som turist-Ken
* Kingsley Ben-Adir som basketball-Ken
* Scott Evans som en stereotypi Ken
* Ncuti Gatwa som artist-Ken
* John Cena som Kenmaid, en havmann
* Rob Brydon som Sugar Daddy-Ken
* Tom Stourton som Ken
* America Ferrera som Gloria, ansatt i Mattel og mor til Sasha
* Michael Cera som Allan
* Ariana Greenblatt som Sasha, datteren til Gloria
* Genvieve Toussaint som en ung Sasha
* Rhea Perlman som Ruth Handler, en av grunnleggerne av Mattel-konsernet
* Helen Mirren som fortelleren
* Will Ferrell som Mattels administrerende direktør
* Connor Swindells som Aaron Dinkins, ansatt i Mattel
* Jamie Demetriou som Mattels økonomidirektør
* Emerald Fennell som Midge
* Erica Ford som Skipper

## Referanser


## Eksterne lenker
* 
*